Omnibus presentes litteras inspecturis, Petrus, Dei gratia Senon. archiepiscopus, in Domino salutem. Noverit universitas vestra quod cum inter nos, ex una parte, et venerabiles viros capitulum Senon., ex alia, esset controversia super eo quod ex privilegio eis a felicis memorie Guidone, predecessore nostro, Senon. quondam archiepiscopo, indulto, dicebant se habere jus faciendi et exercendi justicias in malefactoribus suis laycis et terris eorum, quamvis sicut homines feodatarii nostri, et hoc jure dicebant se usos fuisse pluries etiam temporibus nostris ac per hoc in quasi possessione hujus juris esse. Nos, vero, ex adverso, tam possessionem quam jus predicti privilegii contra predictos feodatarios deficebamus; tandem, pro bono pacis, sumptibus et laboribus evitandis, in hanc formam compositionis deventum est, quod nos dimisimus eis quietam et pacificam possessionem quam se habere dicebant; de jure autem ac potestate privilegii predicti quantum ad feodatarios nostros compromissum est tam a nobis quam ab ipsis in venerabiles viros Philippum, decanum Senon., Leobertum, decanum Aurelian. et magistrum Albericum, canonicum Parisiensis, ut, auditis rationibus et allegationibus omnibus quibuscunque vellemus vel possemus nos et ipsi in judicio allegare, dictam querelam per suum arbitrium diffinirent. Hoc, igitur, compromissum et dictum arbitrium, sicut supradictum est, concessimus et promisimus, bona fide, ratum et firmum nos habituros, et in hujus rei memoriam et cautelam, sigillo nostro presentes litteras fecimus roborari. Actum, anno Gratie Mº CCº vicesimo, mense augusto.